Občianska vojna v Juhoslávii

Občianska vojna v (bývalej) Juhoslávii je súhrnný pojem pre skupinu ozbrojených konfliktov, ktoré v rokoch 1991 až 2001 - či už vo vzájomnej súvislosti alebo na sebe relatívne nezávisle - prebiehali na územiach republík čí autonómnych oblastí Juhoslávie. V užšom zmysle sa ako občianska vojna v Juhoslávii (a obdobné názvy) označuje konflikt v rokoch 1991 - 1995. 

Spoločným menovateľom týchto konfliktov bolo bezpečnostné vákuum, ktoré vzniklo na území juhoslovanskej federácie po páde centrálnej komunistickej moci a ktoré išlo ruka v ruke s jednorazovým uvoľnením politickej energie, ktorá do pádu komunizmu nemohla byť ventilovaná. 

 Názvoslovie
Pre tento ozbrojený konflikt sa používali a používajú tiež nasledujúce názvy:
vojna v (bývalej) Juhoslávii
(občianske) vojny v (bývalej) Juhoslávii
juhoslovanská (občianska) vojna
juhoslovanské (občianske) vojny
juhoslovanská kríza, Balkánsky konflikt
Konflikt na Balkáne
zriedkavo: (tretia) balkánska vojna, vojna na Balkáne, balkánske vojny

 Príčiny 
 Nacionalizmus 
Jednou z hlavných príčin vojny bol nárast nacionalizmu. Účinok nacionalizmu bol znásobený faktom veľkej etnickej a náboženskej rôznorodosti obyvateľstva Juhoslávie. Dôležité bolo, že táto rôznorodosť existovala nielen v rámci celej Juhoslovanskej federácie ale aj vo vnútri samotných jej republík. Ani jedno etnikum sa nevyhlo extrémnemu nacionálnemu poňatiu svojho sebaurčenia. 

 Ekonomické príčiny 
Ekonomicky vyspelejšie Chorvátsko a najmä Slovinsko prestali byť ochotné dotovať ekonomicky menej vyspelé oblasti federácie. Srbsko - ako síce ekonomicky slabšie, ale politicky silnejšie (tvorilo v podstate jadro federálnej moci a jej armády) - sa snažilo zabrániť úniku týchto ekonomických zdrojov.

 Znepriatelené strany 
 V Slovinsku:
 Slovinci verzus Juhoslovanská armáda. Po masovej dezercii vojakov nesrbskej národnosti z Juhoslovanskej armády ostal konflikt v podstate záležitosťou Slovincov a Srbov.
 V Chorvátsku:
 Chorváti verzus Juhoslovanská armáda (neskôr v podstate len Srbi)
 V Bosne a Hercegovine:
 Bosnianski moslimovia verzus Bosnianski Chorváti (v zanedbateľnej miere)
 Srbi v spojení s Chorvátmi verzus Bosnianski moslimovia (len v prípravnej fáze)
 Bosnianski Chorváti verzus Bosnianski Srbi
 Bosnianski moslimovia verzus Bosnianski Srbi (V rámci vojny v Bosne najhlbšia miera nepriateľstva)
 Chorváti v spojení s moslimami (Bosniakmi) verzus Srbi.
 V Srbsku:
 Srbi verzus kosovskí Albánci
 V Macedónsku
 etnickí Albánci verzus Macedónci
 Zo zahraničných mocností sa v konflikte vojensky angažovalo NATO a predovšetkým USA. Ich primárnou úlohou bolo zabezpečiť mierový proces, použili však aj silové prostriedky. Fakticky stáli na strane nepriateľov Srbska. V kosovskej fáze vojny bombardovali Srbsko, aby ho tak prinútili ku kapitulácii. V konflikte sa diplomaticky angažovalo aj Rusko, ktoré stálo prevažne na strane Srbska.
 V náboženskej rovine:
 katolíci verzus pravoslávni
 Srbi (sú prevažne pravoslávni) verzus Chorváti (sú prevažne katolíci) 
 Srbi verzus Slovinci (sú prevažne katolíci) 
 kresťania verzus moslimovia
 Srbi verzus Bosniaci (sú prevažne moslimovia)
 Srbi verzus kosovskí Albánci (sú prevažne moslimovia)

Vojna zasiahla prakticky každý štát Juhoslávie. Najpostihnutejšou sa stala Bosna a Hercegovina, po nej Chorvátsko a Srbsko. Relatívne najmiernejšie konflikty postihli Severné Macedónsko a Slovinsko. Na všetkých stranách si vojna vyžiadala vyše 130 000 obetí. Najviac obyvateľov zomrelo na území Bosny a Hercegoviny, kde boli najťažšie aj materiálne a infraštruktúrne škody. Z etnického hľadiska bolo najviac mŕtvych medzi Bosniakmi.

 Dôsledky 
Vojna sa fakticky postarala o zánik Juhoslávie, ktorá sa rozpadla na jednotlivé samostatné štáty. Ako politicky porazené vyšlo z vojny Srbsko. To sa dobrovoľne vzdalo vplyvu nad Čiernou horou (nový samostatný štát) a donútené bolo vzdať sa svojho vplyvu nad oblasťou Kosovo (snaží sa o uznanie ako nový samostatný štát). 

Schematické rozdelenie konfliktov:
 1991 Vojna v Slovinsku
 1991-1995 Vojna v Chorvátsku
 1992-1995 Vojna v Bosne (vrátane operácie Deliberate Force – bombardovanie Republiky srbskej v auguste až septembri 1995)
 1998-1999 Vojna v Kosove (vrátane operácie Allied Force – vojenská intervencia NATO vo vojne v Kosove po marci 1999)
 1999-2001 Konflikt v oblasti Preševo
 2001 Macedónsky konflikt


Kategória:Dejiny Bosny a Hercegoviny
Kategória:Dejiny Srbska
Kategória:Dejiny Chorvátska
Kategória:Dejiny Slovinska
Kategória:Dejiny Severného Macedónska
Kategória:Dejiny Juhoslávie